ཕྱོགས་མཚུངས་སུ་དེ་སྔོན་ནས་བོད་དུ་གྲུབ་མཐའི་འཐེན་འཁྱེར་གྱི་སྦྱོར་ངན་འགའ་རེ་ལྷགས་ཡོད་པ་རྣམས་ཞི་འཇགས་ཡོང་ཐབས་བྱེད་རྒྱུའི་ཚབ་དུ།བོད་རིགས་ནང་ཁུལ་ལ་བདེ་གཟར་གྱི་དུས་ཟིང་དང་རྩོད་རྙོག་བསྟུད་མར་དྲངས་པས་དགོས་ངེས་བོད་ཆིག་སྒྲིལ་གྱི་གོང་བུ་ཞིག་བསྐྲུན་རྒྱུའི་བར་ཐག་ཇེ་རིང་དུ་བཏང་ཡོད།དེ་ཡང་ཤིང་བྱ་༡༢༨༥ལོར་འབྲི་གུང་བའི་དམག་གིས་བྱ་ཡུལ་དགོན་མེར་བསྲེགས་བཏང་བའི་ཁར།བླ་མ་གཙང་སྟོན་ཞུ་བ་བཀྲོངས་པ་དང་།མེ་ཕག་༡༢༨༧ལོར་ས་འབྲིའི་དོན་རྐྱེན་ནམ་འབྲི་གུང་གླིང་ལོག་ཏུ་གྲགས་པ་དེ་བྱུང་ཞིང་།ཤིང་ཕག་༡༣༣༥ལོ་ཙམ་ནས་ཐོག་མར་མགོ་འབུས་པའི་ས་སྐྱའི་ནང་འཁྲུག་ཅེས་པའི་རྙོག་འཛིང་ཆེན་པོ་རྒྱུན་རིང་བྱུང་མུར།ལྕགས་འབྲུག་༡༣༤༠ལོ་ནས་གཡའ་ཕག་དང་ས་ཕག་བཅས་ཀྱི་འཁྲུག་རྩོད་དག་ཀྱང་རིམ་བཞིན་བྱུང་ཡོད།